Սիսիան (գետ)

Սիսիան, գետ Սյունիքի մարզում, Որոտանի աջ վտակը։ Սկիզբ է առնում Զանգեզուրի լեռնաշղթայի Շահապոնք լեռնագագաթի հյուսիսային լանջից՝ 3040 մ բարձրությունից։ Երկարությունը 33 կմ է, ջրհավաք ավազանը՝ 395 կմ²։ Վերին և միջին հոսանքում հոսում է V-աձև հովտով, այնուհետև՝ ընդարձակ, դարավանդային գոգհովտով, որտեղ կառուցված է Տոլորսի ջրամբարը։ Սնումը խառն է, գերակշռում է ձնաանձրևայինը (71%), վարարումը՝ մարտ-հունիսին, որի ընթացքում ձևավորվում է տարեկան հոսքի 72%-ը, ամռանը երբեմն հորդանում է։ Տարեկան միջին ծախսը 3, 99 մ³/վ է։ Ջրերն օգտագործվում են ոռոգման և էներգետիկ նպատակներով։

Սյունիքի մարզի գետեր
Որոտան գետի վտակներ